**[Elektromos tüzek megelőzése](https://szabolcs.katasztrofavedelem.hu/application/uploads/documents/2020-07/71886.doc)**

A társasházakban, panelházakban, régi családi házakban és egyéb épületekben gyakran találkozunk elhasznált, alul méretezett vezetékekkel. Napjainkban megnövekedett a háztartási eszközök teljesítménye, míg régen egy porszívó teljesítménye 600 – 1000W között mozgott, most 1500 – 2200W. Egy hajszárító 300W volt, most 1000 – 1500W fogyasztást is meghaladhatja. Az automata mosógépek, a mikrohullámú sütők, klíma berendezések, szárító- és mosogatógépek szintén túlterhelhetik a régi hálózatokat.

**Az elektromos hálózat korszerűtlenségére utalhat, ha többször pislákol a lámpa vagy a szikráznak a konnektorok.**

A kisfeszültségű erősáramú villamos berendezéseket hatévente időszakos tűzvédelmi felülvizsgálatnak kell alávetni! Ez alól kivételt képeznek a fázisonként 32 Ampernél nem nagyobb névleges áramerősségű túláramvédelem utáni áramkörök. Ez a fajta felülvizsgálat nem tévesztendő össze az érintésvédelmi felülvizsgálattal, ami ettől teljesen független vizsgálat, melyről külön minősítő irat készül. Mindkét felülvizsgálat előírt gyakorisága 6 éva társasházak közös helyiségei tekintetében.

A vizsgálatok vezetését és abban érdemi munka folytatását csak olyan személy végezhet, aki jogszabályban meghatározott erősáramú berendezések időszakos felülvizsgáló szakképesítéssel rendelkezik. A felülvizsgálat elvégzését a róla kiállított minősítő irat tanúsítja. A tapasztalt hiányosságokat a minősítő iratban meghatározott határnapig meg kell szüntettetni, melynek tényét hitelt érdemlő módon igazoltatni kell a javítást végző arra feljogosított szakemberrel.

A minősítő iratok a hosszú távú tapasztalatok szerint többségében tartalmaznak hibákat, hiányosságokat, ezért minden esetben érdemes azt áttanulmányozni, esetleg már a helyszínen a szakembertől információt kérni.

A hibákat általában három kategóriába szokták sorolni a felülvizsgálók:

* súlyos, életveszélyes hibák, melyek azonnali intézkedést, javítást igényelnek,
* kevésbe súlyos hibák, melyek nem jelentenek életveszélyt, viszont a javításukra határnapot állapítanak meg,
* kisebb hibák, melyek a következő felülvizsgálatig, karbantartásig javítandók.

**Jó tanácsok:**

* Több elektromos hosszabbító kábelt ne csatlakoztasson egymásba.
* Ne terhelje túl az elektromos hálózatot.
* Amennyiben elhagyja otthonát, áramtalanítsa elektromos berendezéseit (kivéve a 24 órás üzemű berendezéseket) egy esetleges elektromos zárlatból keletkező tűz megelőzése céljából (pl.: üzemelő mosógépét ne hagyja őrizetlenül).
* Ne használjunk hosszabbítót, kábeldobot feltekerve. A feltekert kábel terhelve túlmelegszik, megolvad, tüzet, égési sérülést okoz.
* Különböző anyagú vezetőket (réz és alumínium) nem szabad egymáshoz csatlakoztatni, kötéseket kialakítani!
* Az elektromos hálózatban keletkezett hibákat minden esetben szakemberrel javítassa meg. Szakembert a regisztrált villanyszerelői körből célszerű választani.
* A korszerűtlen elektromos hálózatot érdemes minél előbb szakemberrel átvizsgáltatni attól függetlenül, hogy a jogszabályok megkövetelik, és szükség esetén teljes cserét kérni.
* Az elektromos hálózat felújítására fordított pénz megtérül, hiszen egy zárlat miatt akár teljes lakások, illetve családi házak is leéghetnek.

**Elektromos tüzet tilos vízzel oltani!** Léteznek külön erre szolgáló tűzoltó készülékek, vagy ha olyan nincs a háznál, akkor próbálkozhatunk homokkal vagy valamilyen nem gyúlékony, nagy felületű anyaggal, ami elzárja az oxigént a tűztől. Javasolt otthon egy tűzoltó készülék készenlétben tartása, mert a kezdeti tüzek oltására hatékonyan alkalmazható, megelőzve ezáltal a komolyabb károkat és a személyi sérülést!

Ha van rá idő és mód végezzük el az áramtalanítást, vagy kérjünk meg rá valakit, de a vízzel való tűzoltás ezek után is kockázatos lehet.

**Bármilyen tűz észlelése során a legfontosabb a gyors helyzetfelmérés**. A tűz másodpercek alatt rohamosan elterjedhet, így ha látunk esélyt a tűz megfékezésére és eloltására, akkor azt azonnal kezdjük meg. Ha nincs ilyenre lehetőség, akkor az **első dolgunk a tűzoltók értesítése legyen**, és csak utána kezdjünk bele a tűz oltásába, illetve a kármentésbe.

Ha a tűz akkora, hogy már a testi épségünket, vagy a lakás szerkezetét veszélyezteti, akkor hagyjuk el az épületet és haladéktalanul szóljunk a szomszédoknak és az esetleges más lakóknak.

Lakásunkat ezen túlmenően füstérzékelőkkel, beépített tűzjelző berendezéssel vértezhetjük fel, amelyek jelzése tűz esetén akár a katasztrófavédelem ügyeletén is megjelenhet.

**Egy kis odafigyeléssel megelőzhető a tragédia!**